SWD verras teen WP; kwarteind-teenstand bekendDie SA Rugbyunie (Saru) het die teenstanders vir die kwarteindronde van die Supersportreeks Sondag bekend gemaak, nadat die Suidwestelike Distrikte (SWD) vir oulaas met ʼn moedige vertoning teen die Westelike Provinsie verras het. Die WP het die wedstryd op Bredasdorp met 46-41 gewen (rustyd 27-17), nadat die tuisspan – wat geen wedstryd in die reeks kon wen nie – onverwagse sterk teenstand teen die enigste onoorwonne span gebied het. Die Arende het vroeg in die wedstryd drie drieë binne sewe minute ingeryg om ná 16 minute met 19-5 voor te loop. Die besoekers kon hulle in die 34ste minuut eers weer inhaal. Die WP-heelagter Craig Barry het drie drieë gedruk om met agt die rondomtalie as voorste driedrukker af te sluit. Oliver Zono (Grens) en Frank Herne (Pumas) het elk sewe keer gaan druk, en Etienne Taljaard (Valke), Tertius Kruger en Boom Prinsloo (Blou Bulle) ses keer. Shaun Reynolds (Goue Leeus, 119) het die meeste punte aangeteken, gevolg deur Zono (101), Marco Mason (Vrystaat, 79), Brandon Thomson (WP, 63), en Kobus Marais (Pumas, 62). Die teenstanders in die kwarteindronde lyk so – ♦ WP teen Vrystaat. ♦ Goue Leeus teen Pumas. ♦ Griekwas teen OP. ♦ Sharks teen Blou Bulle. Saru sal later die velde en afskoptye aankondig. SWD 41 (17) – Drieë: Teunis Nieuwoudt, Kirsten Heyns, Adri Jacobs, Quaid Langeveldt, Dillin Snel, Lodewyk Uys. Doelskoppe: Leighton Eksteen (4). Strafdoele: Leighton Eksteen. WP 46 (27) – Drieë: Nyasha Tarusenga, Eduard Zandberg, Craig Barry (3), Marcello Sampson (2), Bjorn Basson. Doelskoppe: Brandon Thomson (2), Errol Jaggers. Noord Goue Leeus 36, Blou Bulle 29, Pumas 29, Valke 16, Welwitschias 6. Sentraal Griekwas 35, Sharks 29, Vrystaat 22, Luiperds 17, Griffons 13. Suid WP 39, OP 25, Grens 22, Boland 18, SWD 9.